ส่วนที่ 1

ข้อมูลสรุป (Executive Summary)

-   บริษัท บริการเชื้อเพลิงการบินกรุงเทพ จำกัด (มหาชน) หรือ Bangkok Aviation Fuel
    Services Public Company Limited (“BAFS”)
    เป็นบริษัทเพียงรายเดียวที่ได้รับอนุมัติจากรัฐบาลไทยให้จัดตั้งขึ้นเมื่อวันที่ 22 พฤศจิกายน
    2526 เพื่อดำเนินธุรกิจจัดเก็บและให้บริการเติมน้ำมันเชื้อเพลิงแก่อากาศยานทุกเที่ยวบิน ณ
    ท่าอากาศยานดอนเมืองอย่างครบวงจร ทั้งระบบคลังน้ำมันอากาศยาน (Depot)
    ระบบส่งน้ำมันอากาศยานผ่านท่อแบบ Hydrant (Hydrant) และระบบเติมน้ำมันอากาศยาน
    (Into-plane)

-   ณ วันที่ 30 ธันวาคม 2526 บริษัทจัดตั้งขึ้นด้วยทุนจดทะเบียน 80 ล้านบาท และ ณ วันที่ 28
    กันยายน 2538 ได้จดทะเบียนแปรสภาพเป็นบริษัทมหาชน พร้อมทั้งเพิ่มทุนจดทะเบียนเป็น 340
    ล้านบาท ปัจจุบันมีทุนจดทะเบียน 509.998 ล้านบาท โดยเรียกชำระแล้ว 509.997 ล้านบาท

-   ณ วันที่ 28 กันยายน 2549
    ได้มีการย้ายท่าอากาศยานนานาชาติของไทยจากท่าอากาศยานดอนเมืองไปยังท่าอากาศยานสุวรรณภูมิ
    ซึ่งบริษัทและบริษัทย่อยเป็นผู้ให้บริการอย่างครบวงจร ทั้งระบบคลังน้ำมันอากาศยาน (Depot)
    ระบบส่งน้ำมันอากาศยานผ่านท่อแบบ Hydrant (Hydrant) และระบบเติมน้ำมันอากาศยาน
    (Into-plane) เช่นเดียวกับที่ท่าอากาศยานดอนเมือง อย่างไรก็ตาม ตั้งแต่วันที่ 25 มีนาคม
    2550 ได้มีการเปิดใช้ท่าอากาศยานดอนเมืองควบคู่กับท่าอากาศยานสุวรรณภูมิ
    โดยมีเที่ยวบินภายในประเทศบางส่วนได้ย้ายกลับมาใช้ท่าอากาศยานดอนเมือง

-   ปัจจุบัน ผู้ถือหุ้นรายใหญ่ประกอบด้วย บมจ. การบินไทย บมจ. ท่าอากาศยานไทย
    และบริษัทผู้ค้าน้ำมันรายใหญ่ ได้แก่ บมจ.ปตท. บมจ. เอสโซ่ ประเทศไทย บจก.
    เชลล์แห่งประเทศไทย บจก. เชฟรอน (ไทย) และ บจก. แอร์ โททาล (ประเทศไทย)

-   บริษัทให้บริการเติมน้ำมันอากาศยานแก่เครื่องบินของสายการบินต่างๆ
    ในท่าอากาศยานดอนเมือง และท่าอากาศยานสุวรรณภูมิ โดยผู้ว่าจ้าง คือ
    บริษัทผู้ค้าน้ำมันต่างๆ ซึ่งส่วนใหญ่เป็นผู้ถือหุ้นของบริษัท
    (สายการบินที่บริษัทให้บริการเติมน้ำมันจะเป็นลูกค้าของบริษัทผู้ค้าน้ำมันเหล่านี้)
    โดยน้ำมันเชื้อเพลิงที่บริษัทเติมให้แก่เครื่องบินจะถูกจัดเตรียมและส่งมอบ
    โดยบริษัทผู้ค้าน้ำมันซึ่งจะส่งน้ำมันเชื้อเพลิงมาเก็บรักษาที่คลังน้ำมันอากาศยานของบริษัท ทั้งนี้
    รายได้ของบริษัทจะได้รับชำระจากบริษัทผู้ค้าน้ำมันที่เป็นผู้ว่าจ้าง

-   ในการประกอบธุรกิจของบริษัท บริษัทมีปัจจัยความเสี่ยงทางธุรกิจ
    ความเสี่ยงจากการดำเนินงาน และความเสี่ยงทางการเงิน
    ดังรายละเอียดในหัวข้อปัจจัยความเสี่ยง

-   ผลประกอบการปี 2551 บริษัทมีกำไรสุทธิ 437.73 ล้านบาท ลดลงจากกำไรสุทธิปี 2551 ที่
    543.34 ล้านบาท คิดเป็นร้อยละ 19.4 ทั้งนี้
    เป็นผลมาจากปริมาณน้ำมันที่ให้บริการมีอัตราการเติบโตลดลงร้อยละ 6.0
    ตามการชะลอตัวธุรกิจการบินและเศรษฐกิจของโลก
    และจากปัญหาการเมืองในประเทศจากการเกิดเหตุการณ์ปิดท่าอากาศยานสุวรรณภูมิและท่าอากาศยานดอนเมืองในระหว่างวันที่
    25 พ.ย.-4 ธ.ค. 2551 เป็นเวลา 10 วัน

-   สำหรับธุรกิจการให้บริการเติมน้ำมันอากาศยานของบริษัทที่ท่าอากาศยานสุวรรณภูมิ
    บริษัทมีส่วนแบ่งการตลาดไม่เปลี่ยนแปลงจากปีที่ผ่านมาซึ่งอยู่ที่ร้อยละ 89.5 โดยในปี 2551
    จำนวนผู้โดยสารรวมที่ท่าอากาศยานสุวรรณภูมิและท่าอากาศยานดอนเมืองซึ่งเป็นแหล่งรายได้ค่าบริการหลักของบริษัทลดลงร้อยละ
    5.2 อยู่ที่ประมาณ 43.6 ล้านคน และจำนวนเที่ยวบินรวมสำหรับท่าอากาศยานทั้ง 2
    แห่งมีอัตราการเติบโตลดลงร้อยละ 5.6 มาอยู่ที่ 146,047 เที่ยวบิน

-   ณ สิ้นปี 2551 บริษัทและบริษัทย่อยมีสินทรัพย์รวม 7,060.63 ล้านบาท
    โดยเมื่อเทียบกับปีที่ผ่านมาลดลงร้อยละ 5.9 และมีหนี้สินรวมทั้งสิ้นจำนวน 4,069.76
    ล้านบาท ลดลงในอัตราร้อยละ 8.8 โดยส่วนของผู้ถือหุ้นมีจำนวนรวม 2,990.88 ล้านบาท
    ลดลงในอัตราร้อยละ 1.6 และคิดเป็นอัตราส่วนหนี้สินรวมต่อทุนที่ 1.36 : 1 เท่า
    ซึ่งบริษัทมีนโยบายที่จะดำรงอัตราส่วนหนี้สินรวมต่อทุนไม่ให้เกิน 2 ต่อ 1 เท่า
    เพื่อรักษาความมั่นคงของฐานะการเงินของบริษัท
    และอัตราส่วนดังกล่าวมีแนวโน้มลดลงในอนาคตหลังจากที่บริษัทจ่ายชำระคืนเงินกู้ยืมระยะยาวตามกำหนดชำระ
    ประกอบกับการที่บริษัทจะมีรายได้ที่เพิ่มขึ้นในอนาคตตามอัตราการเติบโตของธุรกิจการบิน